text: Brugsen i Uldum lukket af rotte
  15 november 2012 kl. 14.33
  Daglig´Brugsen i Uldum har været lukket i to dage på grund af mistanke om rotter. Brugsen afventer besked på, hvornår de kan åbne igen.
  - Det er rigtig træls, siger uddeler Kenneth Rasmussen til TV SYD. Vi har haft alt ude og har stoppet alle de huller, vi har kunnet finde. 
  Der er fundet spor af rotter på lageret, men personalet ved ikke, om der kan være tale om en strejfer, der er kommet ind. I dag ligger der mel på gulvet overalt - og der har ikke været spor i melet. 
  Daglig'Brugsen er efterhånden den eneste dagligvarebutik i Uldum. Derfor beklager Kenneth Rasmussen, at butikken ikke kan yde den service, som de gerne vil. 
  - Men vi åbner først, når vi er helt sikre på, at der ikke er rotter i butikken, siger han til TV SYD.
  